2 अगस्त 2016 को आकांक्षा को सतना जिला अस्पताल ले जाने की खबर मिलने पर उसकी सास वंदना सिंह ने उससे मुलाकात की। उन्हें आशंका थी कि प्रशासन उनकी बहू को मानसिक रोगी साबित करने का षड्यंत्र रच कर मामले को दूसरा मोड़ देना चाहता है। 10 अगस्त 2016 को आकांक्षा को उसके बयान के आधार पर मुक्त किया जाना था। इस मामले में आकांक्षा के पति के ममरे भाई रंगकर्मी हीरेन्द्र सिंह (रीवा) की मौजूदगी सतना कलेक्ट्रेट में आए कुछ व्यक्तियों को बिल्कुल रास नहीं आ रही थी। टीआई ने कलेक्ट्रेट परिसर में हीरेन्द्र सिंह के साथ धक्का-मुक्की की और उन्हें जबरिया सिटी कोतवाली ले जा कर लॉकअप में डाल दिया गया। हीरेन्द्र सिंह के थैले में एक कट्टा रख कर उन्हें फँसा देने की धमकी दी गई। कुछ कोरे कागजात पर दस्तखत करवाने के बाद ही उन्हें छोड़ा गया। दूसरी ओर सुरक्षा के नाम पर आकांक्षा को फिर नारी निकेतन, सतना भेज दिया गया था। इस बात को ले कर रीवा जोन के आई जी आशुतोष राय को एक ज्ञापन सौंप कर विरोध दर्ज कराया गया।